Gheorghe-Tănase Mădălina, dr. în filosofie, U.B., Asociația Dintr-un Basm John Dewey, cunoaşterea ca experienţă în artă şi în educaţie John Dewey, gânditor pragmatist de la începutul secolului XX, susţine în principala sa lucrare de estetică Art as experience (1934) necesitatea reconectării fenomenului artistic cu experienţele vieţii cotidiene, refacerea conexiunii “dintre formele intensificate si perfecţionate ale experienţei, care sunt operele de artă, şi evenimentele de zi cu zi, faptele şi suferinţele care sunt universal cunoscute a constitui experienţa.”1 În articolul de faţă voi încerca să răspund unei serii de întrebări legate de tema enunţată în titlu, aducând argumente din câteva texte ale filosofului. Cum este înţeleasă experienţa artei ca experienţă a vieţii, de către Dewey? În ce măsură Dewey susține posibilitatea cunoașterii în arta ca experiență? Cum survine cunoașterea în cadrul experienței estetice? Care este rolul artei în contextul unei educații experiențiale? În ce măsură arta este eficientă ca metodă în educație? Care sunt principiile acestui tip de educație recomandat de Dewey? Experienţa estetică este, aşa cum vom observa în continuare, experienţă prin excelenţă, însă evoluţia sa istorică a transformat-o într-un domeniu complet izolat în raport cu viaţa şi orice altă activitate umană. În lucrarea sa Arta ca experienţă, Dewey descrie condiţia operei de artă izolate în mediul artificial al muzeului sau galeriei de artă, „înconjurată de un zid ce împiedică orice contact cu realitatea şi aproape în întregime comunicarea semnificaţiei sale profund umane.”2 Grecii antici gândeau arta în termeni de imitaţie a realităţii, iar acest fapt era posibil datorită acestei conexiuni profunde a artei cu realitatea, cu viaţa de zi cu zi, această idee neputând lua naştere dacă arta ar fi fost îndepărtată de experienţele obişnuite ale vieţii. Teoria antică, afirmă Dewey, nu pretindea ca arta să constituie copia obiectelor, ci să cuprindă idei şi sentimente strâns legate de viaţa socială. “Platon a simţit această legătură atât de puternic, încât l-a condus la ideea necesităţii cenzurării poeţilor, dramaturgilor şi muzicienilor. Poate că a exagerat atunci când a spus că o trecere de la stilul doric la cel lidian în muzică ar fi cu siguranţă precursoare a degenerării civice. Însă niciun contemporan nu s-ar fi îndoit că muzica era o parte integrală a ethos-ului şi a instituţiilor comunităţii. Ideea «artei pentru artă» nu ar fi 1 Dewey, John, Art as experience, First Perigee Printing, 23rd impression, New York, 1980, p.3. 2 Idem. fost nici măcar înţeleasă.”3 Decadenţa alexandrină a artei a condus la înlocuirea creaţiei cu teoriile despre artă, iar frumosul devine parte a unei realităţi superioare şi externe vieţii reale. Dezvoltarea Bisericii creştine a adus din nou arta “în conexiune cu viaţa umană”, fiind din nou trăită ca legătură, uniune a comunităţii. Influenţa majoră asupra persoanelor ce formau aceste comunităţi nu a fost constituită de dogmă, ci de trăirea în comuniune a ritualurilor, ceremoniilor, muzicii, imaginilor care constituiau mai mult decât obiecte sau activităţi estetice, dar datorită aceastei încărcături estetice, au avut capacitatea de a transforma dogma în experienţă de viaţă.4 Această schismă la nivelul experienţei cotidiene între experienţele obişnuite şi cele estetice a apărut odată cu dezvoltarea capitalismului, posesorii de capital având nevoie de o afirmare a poziţiei lor sociale prin achiziţionarea operelor şi izolarea lor în spaţii special amenajate: „colecţionarul tipic este capitalistul tipic. Ca mărturie a bunei poziţii în domeniul cultural înalt, el îşi procură picturi, statuete şi bijuterii artistice, precum îndatoririle şi depozitele bancare îi certifică poziţia în lumea economică.” 5 Astfel şi-au făcut apariţia muzeele ca adăposturi pentru operele de artă şi izolarea acestora de viaţa socială fundamentală. Oraşe şi state întregi se manifestă pe o scară a bunului gust prin etalarea celor mai reuşite monumente, clădiri, muzee. „Aceste lucruri reflectă şi stabilesc statutul cultural superior, în timp ce separarea de viaţa obişnuită reflectă faptul că ei nu fac parte dintr-o cultură nativă şi spontană.”6 O ieşire a artei din turnul de fildeş şi o refacere a legăturii ei cu experienţa vieţii se presupune că ar conduce spre diminuarea conţinutului său semnificativ şi a statutului său privilegiat, iar Dewey respinge o astfel de ipoteză, deoarece experienţa, chiar şi cea mai rudimentară, conţine germenele unei împliniri estetice, constituind o unitate. „Experienţa, în măsură în care este experienţă, este vitalitate sporită. În loc să semnifice capitulare în faţa capriciului şi dezordinii, acordă singura demonstraţie de stabilitate care nu este statică, ci este în ritm şi în dezvoltare. Deoarece experienţa reprezintă împlinirea unui organism în luptele şi cuceririle sale într-o lume a lucrurilor, ea este artă în germene.” 7 Respingerea asocierii artei cu experienţa vieţii este o mărturie a stării precare, subdezvoltate, a trăirii obişnuite la nivelul uzual. Orice experienţă are calitate estetică, aceasta este amprenta care unifică şi împlineşte o experienţă. Experienţele de orice tip sunt emoţionale, emoţia este „forţa de mişcare şi 3 Ibid., pp.7-8. 4 Ibid., p.329. 5 Ibid., p.8. 6 Ibid., pp.8-9. 7 Ibid., p.19. cimentare”, care dă o coloratură de un anumit tip unei experienţe şi astfel îi conferă unitate. 8 În ceea ce priveşte experienţa receptării estetice propriu-zise, un obiect se poate numi estetic dacă „factorii ce determină orice putem denumi o experienţă sunt ridicaţi mult peste pragul percepţiei şi sunt transformaţi în manifest.”9, aşadar dacă elementele perceptive sunt exacerbate în vederea unei reacţii emoţionale care să implice fiinţa în totalitate. Dacă în mod generic se reduce rolul gândirii, al inteligenţei, în producţia artistică, fiind considerată o activitate manuală, ce nu implică mentalul, aceste supoziţii cuprind o viziune asupra gândirii de ordin strict logic. Gândirea artistului înţeleasă ca relaţii între calităţi implică la fel de multă inteligenţă ca şi cea care lucrează cu simboluri matematice sau verbale. Dacă putem opera cu cuvintele în mod mecanic, având totuşi nevoie de inteligenţă, cu atât mai mult avem nevoie de inteligenţă atunci când acestea sunt utilizate pentru a crea opere de artă.10 Sensul termenului “minte” (eng. mind ca verb înseamnă a fi atent, a avea un scop, a îngriji, a asculta etc.) (aici, cu semnificaţia “a gândi”) în teoriile tradiţionale denotă o abordare tehnicistă a cuvântului, însă “mintea” poate însemna orice tip de interes, practic, intelectual sau emoţional, nu ceva izolat de realitate în gândirea raţională, ci întotdeauna legat de situaţii, persoane, obiecte etc.11 Diferenţa între experienţele estetice şi cele intelectuale constă în faptul că în cazul primelor predomină calităţile, iar în cazul ultimelor, semnificaţiile abstracte. Dewey subliniază faptul că “...distincţia dintre calitate ca senzorială şi semnificaţie ca ideatică nu este primară, ci secundară şi metodologică.” Distincţia respectivă este un instrument necesar reflecţiei, dar această separare între elemente raţionale şi elemente sensibile ale obiectului estetic contemplat este “intermediară şi tranzitivă”, în final în cadrul experienţei estetice distincţia fiind depăşită, concepţiile devenind semnificaţii ale formei senzoriale.12 Suntem obişnuiţi în gândirea occidentală să distingem subiectul de obiect, însă mijloacele de expresie artistică nu sunt nici obiective, nici subiective, în noua expresie subiectivul şi obiectivul cooperează, se întrepătrund, nu mai sunt de sine stătătoare. Dewey susţine ipostaza unică a experienţei estetice, care unifică toate elementele disociate instrumental în cadrul gândirii teoretice. “În artă ca experienţă, realitatea şi posibilitatea sau idealitatea, noul şi vechiul, materialul obiectiv şi reacţia personală, individualul şi universalul, 8 Ibid., pp. 37-38, 42. 9 Ibid., p.57. 10 Ibid., p.46. 11 Ibid., pp.263-264. 12 Ibid., p.259. suprafaţa şi profunzimea, sensul şi semnificaţia, sunt reunite într-o experienţă în care sunt toate transformate faţă de semnificaţia care le aparţine când sunt izolate în reflectare.”13 Pentru gândirea proprie lui Dewey, cunoaşterea în artă, comunicarea şi în cele din urmă procesul educativ prin intermediul artei se produc în relaţie cu receptarea şi aprecierea estetică. Opera de artă este în realitate, nu doar în stare latentă, obiect estetic, doar dacă este implicată într-o experienţă. Opera suferă o re-creaţie de fiecare dată când este în mijloocul experienţei estetice (idee care nu este proprie doar lui Dewey), fiecare receptor îşi apropriază semnificaţiile operei trecându-le prin filtrul său experienţial, în cadrul unei noi experienţe personale. O întrebare similară cu „ce a vrut să spună autorul” nu poate avea un răspuns fix, deoarece însuşi autorul poate da explicaţii distincte în momente diferite.14 Experienţa estetică porneşte mai întâi de la experienţa artistului, care converteşte ideile şi simţămintele acumulate în experienţele sale trecute într-o formă unitară a unei experienţe noi. „Odată cu această realizare, materialul de reflecţie este încorporat în obiecte ca sens al lor.”15 Intenţia artistului nu este neapărat comunicarea, dar funcţia comunicării este inerentă expresiei, datorită acestei împărtăşiri către public. Expresia artistică uneşte fiinţele umane, deoarece constituie forma universală de limbaj, aşadar cea mai liberă formă de comunicare.16 Dewey vorbeşte despre cunoaştere în artă ca “sentiment de sporire a înţelegerii” despre om şi lume, rezultat în cadrul experienţei estetice, ce a determinat pe teoreticieni şi artişti să considere arta drept mod de cunoaştere specific care produce o “revelaţie interioară a lucrurilor” imposibil de atins în alt mod, formă de cunoaştere superioară celei obişnuite şi chiar celei ştiinţifice.17 Cunoaşterea rezultă în experienţa estetică aşadar, datorită semnificaţiilor născute din experienţe anterioare, ce sunt încorporate în producţia artistică (prin trecutul artistului), dar şi în percepţia estetică (prin trecutul receptorului). Dewey susţine că în ambele procese, de creaţie şi de percepţie şi apreciere, cunoaşterea este transformată în ceva mai mult decât cunoaştere, fiind îmbinată cu elementele non-intelectuale, pentru a forma o experienţă de viaţă valoroasă în sine. Richard Shusterman, preluând în teoriile sale estetice viziunea pragmatistă a lui Dewey, afirmă despre experienţa în sens de cunoaştere faptul că o experienţă estetică nu poate fi descrisă, „nici măcar sugerată exact”, ea poate fi simţită, trăită, „experimentată nemijlocit”. Experienţa artei nu constituie cunoaştere ştiinţifică propriu-zisă, însă chiar dacă „nu constituie 13 Ibid., p.297. 14 Ibid., pp.108-109. 15 Ibid., p.15. 16 Ibid., pp. 270-271, 273-274. 17 Ibid., p.289. o noţiune epistemologică utilă, aceasta nu înseamnă că o atare experienţă este lipsită de orice valoare cognitivă.” Experienţa estetică, susţine Shusterman, „poate fi totuşi esenţială pentru o întreagă varietate de alte cunoştinţe şi oferă fundalul unor eforturi critice propriu-zis epistemologice.”18 În acest punct intervine importanţa implicării artei în educaţie. Arta ca experienţă poate funcţiona ca formă de educaţie, însă este vorba despre un alt tip de educaţie decât cel tradiţional, o educaţie experienţială, vie, la fel ca experienţele vitale din lumea reală. “Comunicarea este calea prin care arta devine organul incomparabil al instrucţiei, dar calea este foarte îndepărtată de ceea ce asociem în mod obişnuit cu ideea de educaţie, este o cale ce ridică arta cu mult deasupra a ceea ce ne-am obişnuit să gândim ca fiind învățământ, încât noi respingem orice sugestie de a preda şi învăţa în conexiune cu arta. Dar revolta noastră este de fapt o reflecţie asupra educaţiei care utilizează metode atât de exacte, încât exclud imaginaţia şi nu pot atinge dorinţele şi emoţiile oamenilor.” 19 Tipul de educaţie recomandat de către Dewey este aşa-numita educaţie progresivistă ce va fi aplicată în perioada anilor 1950, proiectată progresiv în funcţie de evoluţia elevului, în care şcoala este văzută ca societate în mic, iar învăţarea se petrece activ, ca experienţă de viaţă reală. În cadrul acesteia, activităţile creative şi constructive (între care şi cele artistice propriu-zise) ocupă rol de coordonare a celorlalte discipline şi de exersare a abilităţilor sociale, prin cooperare. Această paradigmă de aplicare a educaţiei implică o restructurare fundamentală a învăţământului în termenii clasici ai învăţării unor informaţii adeseori fără aplicaţie sau cu utilitate în viitorul îndepărtat, imprimând învăţării o semnificaţie mai largă, ce include şi zona eticului şi esteticului. Şcoala trebuie să funcţioneze ca viaţă reală, nu doar ca surogat ineficient ce mai degrabă împiedică adaptarea directă a copilului la realitate. Şcoala este considerată de Dewey un proces al vieţii, viaţă reală în aceeaşi măsură cu cea pe care copilul o trăieşte acasă: „viaţa şcolară, ca viaţă socială simplificată, trebuie să se dezvolte treptat din viaţa familială”, preluând activităţile cu care copilul este obişnuit. Educaţia şcolară nu ţine cont de această continuitate şi nu se constituie în formă de viaţă socială, ci este doar un loc unde se transmit cunoştinţe sau se formează deprinderi ce vor fi valorificate în viitor, de aceea şcoala are un rol pregătitor, nu funcţionează ca experienţă a vieţii. 20 Învăţarea trebuie să fie trăire în prezent, scopul educaţiei nu trebuie să fie pregătirea pentru un viitor îndepărtat (pe care copilul nu-l 18 Shusterman, Richard, Estetica pragmatistă. Arta in stare vie, Institutul European, Iaşi, 2004, p.55; n.1. 19 Dewey, John, Art as experience, ed.cit., p.347. 20 Dewey, John, Fundamente pentru o ştiinţă a educaţiei, Ed.Didactică şi Pedagogică, Bucureşti, 1992, I.„Crezul meu pedagogic”, pp.46-50. poate proiecta), deoarece aceasta sacrifică potenţialul prezentului de a trăi experienţe semnificative, cu posibilitatea de a pregăti experienţe viitoare. Atitudinea dezirabilă care trebuie formată în şcoală este „dorinţa de a continua învăţarea”. Informaţiile dobândite din diverse domenii nu au nicio valoare dacă în procesul învăţarii se pierde dorinţa, motivaţia penru învăţare, se pierde capacitatea de a aprecia valoarea, de a desprinde un sens în experienţele viitoare.21 Copilul este capabil de timpuriu să desfăşoare activităţi precum pictura, desenul, decupajul, modelajul, cântecul, activităţi de aranjare a mesei, gătit, dar este posibil să nu fie pregătit pentru alte activităţi de proiectare. Respingerea domeniilor intelectuale abstracte de către unii copii poate fi urmarea faptului că acele conţinuturi au fost prezentate izolat de contextul social, vital.22 Dewey prevede un rol de coordonare, ca „centru de corelaţie”, pentru activităţile expresive şi constructive. Activităţile manuale, aplicate, nu sunt considerate studii speciale introduse cu scopul relaxării, ci forme de activitate socială, iar introducerea materiilor formale ar trebui făcută pe cât posibil prin astfel de activităţi. Ştiinţele nu trebuie predate ca o experienţă nouă, diferită, ci ca mod de a interpreta şi controla experienţa anterioară, furnizând instrumente pentru ordonarea eficientă a acesteia. De aceea în educaţia timpurie este încurajată predarea noţiunilor din domenii noi prin mijloace intuitive (exemplificări prin imagini sau obiecte, care să ajute dezvoltarea gândirii abstracte). Dewey considera greşită ierarhizarea disciplinelor în principale şi secundare, afirmând că nu ar trebui să existe „o ierarhie a studiilor într-un curriculum şcolar ideal. Dacă educaţia înseamnă viaţă, atunci întreaga viaţă are de la început un aspect ştiinţific, un aspect artistic şi cultural şi un aspect de comunicare.”23 Modul în care Dewey înţelegea educaţia artistică, în sensul practicii artistice, dar şi aprecierii artei, implica arta în mod direct în educaţie, aceste activităţi putând fi utile şi în cadrul altor discipline. În cadrul activităţilor artistice, educaţia nu constă doar din formarea deprinderilor, ci şi a atitudinii afective, de apreciere. Disciplinele artistice au rolul de a forma gustul estetic, criteriile de apreciere pentru viitoarele experienţe. Mai mult decât atât, experienţa estetică fiind caracterizată prin „intensificarea calităţilor”, activităţile artistice sunt atrăgătoare, apte de a fi asimilate total, factori ai unei „aprecieri sporite”, de aceea ele servesc unui scop dincolo de activitatea însăşi, făcând ca orice experienţă (activitate din cadrul altor 21 Ibid., II. „Despre Experienţă – mijlocul şi scopul educaţiei”, pp.145-146. 22 Ibid., „Tipuri de interes educativ”, pp.272-275. 23 Ibid., pp.50-52. discipline) să fie plăcută şi demnă de reactualizat. „Ele nu sunt un lux al educaţiei, ci expresii marcante a ceea ce face ca orice educaţie să aibă valoare.”24 Lucrarea Art and Education, editată de Dewey alături de Albert C. Barnes, prezintă principiile educaţionale lui Dewey aplicate în cadrul cursurilor Fundaţiei Barnes. Spre deosebire de concepţia tradiţională în care arta este separată de viaţa de zi cu zi şi tratată ca formă de divertisment, zonă destinată perioadelor de relaxare, Fundaţia Barnes tratează arta şi educaţia ca fiind parte din viaţa însăşi.25 Scopul educaţional al cursurilor artistice ale fundaţiei nu era învăţarea tehnicilor artistice, ci învăţarea percepţiei aspectelor semnificative din realitate în ceea ce priveşte valorile general umane (înfăţişate în operele artistice). Metoda educaţională utilizată era activitatea împărtăşită, discuţii ale problemelor legate de artă şi de viaţă. Obiectivul principal al cursurilor era dezvoltarea percepţiei prin metoda ştiinţifică a analizei obiective, aplicată operelor de artă. Prin aceste cursuri fundaţia dorea să dezvolte sentimentul estetic latent în orice persoană, „învăţarea vederii”, a percepţiei semnificaţiilor.26 Ineditul experienţei educaţionale din cadrul Fundaţiei Barnes a constat în: îmbinarea concepţiilor moderne din psihologie şi estetică, cu observaţia directă a lucrărilor de artă; aplicarea metodelor educaţionale unor clase de studenţi din diverse medii sociale şi cu grade de cultură distincte.27 Studenţii adulţi aveau experienţă în alte cursuri de artă din colegii, academii de artă, lecturi publice, de aceea era necesară o înlăturare a miturilor despre artă ca model, ca set de reguli fixe, confuzia cu valorile narative, istorice sau morale. Obiectivul principal al cursurilor era „învăţarea vederii” sau ”a învăța să vezi” (learning to see), o educaţie perceptivă. Problema „învăţării vederii” este fundamentală pentru educaţia artistică, percepţia estetică însemnând experienţă, educaţie, cultură.28 Semnificaţia sinonimă cu experienţa este ideea fundamentală pe care Dewey a folosit-o pentru a revoluţiona practica educaţională.29 Am putut observa faptul că opiniile despre educaţie formulate de John Dewey la începutul secolului trecut sunt actuale şi aplicabile situaţiei contemporane, depăşind ca viziune sistemele educaţionale replicative, limitate la acumularea de cunoştinţe teoretice. El 24 Ibid., „Valorile educaţionale”, pp.315-317. 25 Mazia, Violette de, „An Experiment in Educational Method at The Barnes Foundation”, in John Dewey and Albert C. Barnes, Art and Education, The Barnes Foundation Press, Merion, Penna, Third edition, fourth printing, 1978, pp.135-138. 26 Ibid., pp.138, 139, 142. 27 Mullen, Mary, „Problems Encountered in Art Education”, in John Dewey and Albert C. Barnes, op.cit., p.251. 28 Ibid., pp.261-262. 29 Ibid., pp.254-255. susţine un tip de şcoală în care învăţarea să fie aplicată, cu relevanţă imediată, bazată pe relaţiile sociale de cooperare şi al cărei centru de coordonare să fie constituit de disciplinele practice, manuale, creative şi constructive. Principiile sale sunt susţinute mai întâi în cadrul educaţiei progresiviste din anii 1950, în prezent aplicate în tipurile de învăţământ alternativ, cum sunt Montessori, step-by-step ori instituţiile şcolare şi culturale care au pus în aplicare teoria inteligenţelor multiple a lui Howard Gardner. Putem concluziona aşadar că John Dewey consideră arta ca parte integrantă a vieții, iar experiența estetică, experiență prin excelență. În cadrul experienței estetice, cunoașterea artistică apare ca ”sentiment de sporire a înțelegerii” despre om și lume, datorat semnificațiilor născute în experiențele trecute (atât ale artistului, cât și ale receptorului). Datorită acestui proces de comunicare a semnificațiilor este posibilă educația prin intermediul artei. Acest tip de educaţie este educația experiențială, aplicată ca viață socială reală, în care experienţele de învăţare sunt văzute ca experienţe de viaţă trăite în prezent. Activităţile expresive şi constructive (artistice), constituie centru de corelaţie pentru celelalte discipline, prin intermediul lor sunt introduse materiile noi și mai abstracte, deoarece aceste activităţi sunt experienţe estetice, plăcute şi angajante pentru cel educat. Bibliografie: 1. Dewey, John, Art as experience, First Perigee Printing, 23rd impression, New York, 1980. 2. Dewey, John, Fundamente pentru o ştiinţă a educaţiei, Ed.Didactică şi Pedagogică, Bucureşti, 1992. 3. Dewey, John and Barnes, Albert C. (ed.), Art and Education, The Barnes Foundation Press, Merion, Penna, Third edition, fourth printing, 1978. 4. Shusterman, Richard, Estetica pragmatistă. Arta in stare vie, Institutul European, Iaşi, 2004. 